รมว.มท.ยืนยันไม่ได้นิ่งนอนใจหรือดึงให้การเลือกตั้งผู้ว่าราชการกรุงเทพมหานครล่าช้า เพื่อประโยชน์พรรคการเมือง คาดจะมีความชัดเจนเดือนมีนาคมนี้
31 ม.ค. 65 - การประชุมวุฒิสภา : พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ชี้แจงกระทู้ถามสดของนายวันชัย สอนศิริ สมาชิกวุฒิสภา ที่ตั้งถามประเด็นการจัดการเลือกตั้งผู้ว่าราชการกรุงเทพมหานคร ว่า กระทรวงมหาดไทยได้ประสานกับคณะกรรมการการเลือกตั้ง (กกต.) อย่างต่อเนื่อง และเนื่องจากมีการเลือกตั้งนายกองค์การบริหารส่วนท้องถิ่นและสมาชิกองค์การบริหารส่วนท้องถิ่น เมื่อวันที่ 28 พฤศจิกายน 2564 และเพิ่งประกาศรับรองผลเมื่อวันที่ 27 มกราคมที่ผ่านมา ยืนยันว่า กระทรวงมหาดไทยไม่ได้อยู่เฉย ดำเนินการทำตามขั้นตอนของกฎหมาย รวมทั้งไม่ได้ดึงการเลือกตั้งเพื่อประโยชน์กับพรรคการเมืองใด ซึ่งขณะนี้สำนักทะเบียนกลาง กระทรวงมหาดไทย ได้ประกาศลงในราชกิจจานุเบกษาจำนวนสถานะราษฎรล่าสุดแล้ว และทราบว่า กกต.ได้แจ้งให้มีการแบ่งเขตของพัทยาแล้วเช่นกัน จากนี้ คาดว่าจะหารือกันอีกครั้งในวันที่ 21 กุมภาพันธ์นี้ ก่อนเสนอเรื่องเข้าที่ประชุมคณะรัฐมนตรีคาดว่าจะในช่วงต้นเดือนมีนาคมนี้ เพื่อนำมติแจ้งไปยัง กกต. ก่อนจะมีการประกาศการเลือกตั้งได้ ส่วนรูปแบบจะเป็นการเลือกตั้งผู้ว่าราชการกรุงเทพมหานคร พร้อมกับนายกเมืองพัทยาหรือแยกกันต้องขึ้นอยู่กับมติคณะรัฐมนตรี ทั้งนี้หลังจาก กกต.ประกาศเลือกตั้งจะต้องจัดให้มีการลือกตั้งภายใน 60 วัน เบื้องต้นคาดว่าจะมีการเลือกตั้งในเดือนพฤษภาคม 2565 น่าจะเหมาะสมอย่างไรก็ตาม กระทรวงมหาดไทย ได้สั่งการไปยังกรุงเทพมหานครเพื่อให้จัดเตรียมงบประมาณสำหรับการเลือกตั้งไว้แล้ว และหากคณะรัฐมนตรีมีมติอนุมัติจะดำเนินการในทันที โดยคาดว่าจะมีความชัดเจนในช่วงเดือนมีนาคมนี้